Björn Bergmann Sigurdarson har signert en kontrakt med Molde ut 2019-sesongen.

Det bekrefter moldefk.no.

Islendingen var på utlån til Molde i 2014, og fikk 17 kamper og fire mål.

Bergmann Sigurdarson kommer til Molde som Bosman-spiller, etter at kontrakten med Wolverhampton gikk ut i sommer.

– Etter at jeg pratet med Ole Gunnar, så tenkte jeg at jeg bare måtte tilbake. Det var helt fantastisk å være her første gangen, da for to år siden. Og da inngikk vi avtalen og det var klart på ganske kort tid, og jeg er veldig glad, sier Bergmann Sigurdarson selv.

Også Molde-manager Ole Gunnar Solskjær er en fornøyd mann.

– Han er en fysisk stor spiller, sterk og han er veldig klok. Han er god i lufta, timingen er veldig bra. Han kan spille som en 10-er møtende spiss og få den i beina. Høyre og venstre fot er like god, han spiller gjennom spillere og som alle islendinger er: Hardtarbeidende. Noe av det viktigste han er, er at han er en lagspiller, og kommer inn her for å gjøre oss bedre, sier Solskjær.